DA Den Europæiske Unions Tidende C 265/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 265/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»FICHI DI COSENZA«

EF-Nr.: IT-PDO-0005-0682-25.02.2008

BGB ( ) BOB ( X )

1. Betegnelse:

»Fichi di Cosenza«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Klasse 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Betegnelsen »Fichi di Cosenza« omfatter udelukkende tørrede frugter af den dyrkede figenplante »Ficus carica sativa« (domestica L.), hørende til sorten »Dottato« (eller »Ottato«). Frugterne af sorten »Dottato«, som dyrkes i det afgrænsede geografiske område i punkt 4, er i frisk tilstand æg- til kugleformet, mundingen er oftest halvåben, omgivet af en grøn ring, som med modningen antager en brunlig farve. Skallen er først strågrøn og bliver derefter gulgrøn, til tider med en svagt synlig ribning på langs. Den ravgule blomsterbund indeholder ravgult, mellemfast frugtkød, som er let aromatisk og ikke særlig saftigt. Frugten er ikke saftspændt, men saften kan alligevel sive dråbevis ud af mundingen, når frugten er moden. Smagen er sød og honningagtig. Frøene er små og hule og ikke særlig talrige.

»Fichi di Cosenza« har ved markedsføringen følgende kendetegn:

Fysiske egenskaber:

Figenerne opdeles efter størrelse:

Store: 55-65 stk. pr. kg;

mellemstore: 66-85 stk. pr. kg;

små: over 85 stk. pr. kg

Form: Langstrakt, dråbeformet, til tider fladet ud ved spidsen

Stilk: Bærer altid kort og tynd stilk

Skal: Lys gylden, fra mættet strågul til lys beige, til tider med visse mørkere partier

Frugtens ribber (mørke linjer på langs): Kun svagt synlige

Frø: Relativt få og små (gennemsnitligt 0,98 × 1,30 mm), sædvanligvis hule og ikke særlig sprøde

Kemiske egenskaber:

Vandindhold: Højst 24 %; hvis emballeret, 28 %

Sukker i alt (g/100 g tørstof): 48-57 i soltørrede frugter; 50-75 i frugter tørret i væksthus

Organoleptiske egenskaber:

Smag: meget sød, næsten honningagtig.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke produktionsetaper, der skal finde sted i det afgrænsede geografiske område:

— Alle produktionsetaperne for »Fichi di Cosenza« fra høst til tørring skal finde sted i det i punkt 4 afgrænsede område.

3.6. Særlige regler vedrørende udskæring, rivning eller emballering osv.:

Produktet pakkes i bakker af træ eller andet fødevareegnet materiale, i portioner på mellem 50 g og 1 kg, eller i beholdere af pap eller andet fødevareegnet materiale, i portioner på mellem 1 og 25 kg. Beholderne skal være dækket med klar film.

3.7. Specifikke mærkningsregler:

Ifølge reglerne for præsentation af produktet ved markedsføring skal etiketten ud over EF-logoet bære følgende angivelser anført med klare og læselige bogstaver:

— Fichi di Cosenza, eventuelt efterfulgt af oversættelsen til andre sprog og af angivelsen »Denominazione di Origine Protetta« (som kan oversættes til andre sprog)

— Produktets logo.

Emballagen kan påføres følgende yderligere angivelser, på italiensk eller på den lokale dialekt:

Fichi secchi di Cosenza, Fichi essiccati del cosentino, Ficu siccati, Ficu Janchi

Der må ikke anføres andre oplysninger end de udtrykkeligt tilladte.

4. Præcis afgrænsning af det geografiske område:

Det geografiske område for produktionen af »Fichi di Cosenza« afgrænses mod nord af Pollino-massivets brede sydflanke, som afskærer kontakten til regionen Basilicata, og mod syd af Sila-plateauet og af de floder, som strømmer ned herfra, nemlig Nucà mod sydøst og Savuto mod sydvest. Det nævnte produktionsområde ligger mellem 0 og 800 m over havets overflade og omfatter ikke arealer med en hældning på over 35 %. Det dækker hele Crati-floddalen, som løber fra syd mod nord og munder ud i nordøst i Det Ioniske Hav, og den højre side af Savuto-floddalen, som munder ud mod sydvest i Det Tyrrenske Hav.

5. Tilknytning til det geografiske område:

5.1. Det geografiske områdes egenart:

Naturlige faktorer

Jord

Den langt fremherskende jordtype i området for »Fichi di Cosenza« er ret løs og tør, rig på kalk og relativt frugtbar.

Klima

Klimaet i området er mildt. Området ligger mellem to have, Det Tyrrenske Hav og Det Ioniske Hav, og værnes af Pollino-massivet mod de kolde vinde fra nord og af Sila-plateauet mod de varme vinde fra sydøst.

Ifølge de meteorologiske data forekommer stærk frost og tåge kun sjældent, de gennemsnitlige årstemperaturer er moderate, og nedbøren i forsommeren er begrænset til korte og spredte byger, mens den regnfrie periode, hvor varmen aldrig bliver for voldsom og det hver dag lufter moderat, falder netop i det tidsrum, der er mest afgørende for udviklingen af frugtens egenskaber, dvs. perioden for modning, høst og tørring. Dette klima betyder, at fignerne tørrer næsten fuldstændigt på træet, hvilket resulterer i en bedre kvalitet i forhold til tørrede figner af samme eller lignende sorter, som dyrkes i andre områder.

Menneskelige faktorer

Tørrede figner, som fra antikkens tid har været en uhyre vigtig fødevare, fordi de er langtidsholdbare og rige på ernæring, er i Cosenza-området tillige blevet en vigtig økonomisk ressource (ASN 1587), da der her — til forskel fra de tilgrænsende provinser — har udviklet sig særlige lokale traditioner omkring dyrkningen og forarbejdningen af Dottato-sorten.

Ligesom før i tiden (Ravasini 1911) træffer Cosenza-bønderne også i dag særlige foranstaltninger for at undgå spredning af vild figen ved at eliminere de spredte vilde figenplanter, som kan slå rod i nærheden af figenbeplantningerne.

Takket være områdets særlige klimaforhold kan fignerne blive hængende og tørre på træet (fignerne kaldes da »passuluni«). De lokale producenter vurderer den optimale tørringsgrad, plukker varsomt fignerne med hånden og bringer dem straks (for at undgå udvikling af parasitsygdomme) til afsluttende tørring, enten direkte i solen (traditionel tørring) eller i væksthuse overdækket med glas eller andet gennemsigtigt materiale (beskyttet tørring), hvor de lægges ud på håndlavede måtter af siv eller andet åndbart materiale i 3-7 dage.

I disse 3-7 dage (varigheden afgør producenten ud fra sin vurdering af situationen) underkastes fignerne en sensoriel vurdering af modningsgrad og -ensartethed, af frugtens sundhed og af de organoleptiske og æstetiske egenskaber, så det sikres, at slutproduktet er egnet til konsum og til yderligere forarbejdning (i de første dage skal fignerne f. eks. vendes manuelt mindst to gange om dagen af hensyn til ensartet tørring; figner uden stilk eller med mærker af solbrænding osv. frasorteres).

Dyrkning og forarbejdning af Dottato-figenen og udnyttelse heraf i tørret tilstand udgør således et særligt træk ved den traditionelle kultur i Cosenza-området og har i tidens løb modtaget anerkendelse fra lærde folk og handelsfolk, der har fremhævet de specielle egenskaber ved de berømte tørrede figner fra Cosenza (Casella, 1933; Pagano 1857):

»stor faglig dygtighed hos en befolkning, som gennem århundrederne har været i stand til at udvikle en helt speciel levevej baseret på udvælgelse af de bedste sorter, udvikling af de mest hensigtsmæssige dyrkningsteknikker og -metoder, brug af egnede redskaber og udstyr, hensigtsmæssig udnyttelse af tid og arbejdskraft (både manuelt og industrielt arbejde, hvor det manuelle arbejde endnu i dag spiller en stor rolle) og optimale arbejdsgange — alt sammen med sigte på at fremstille et typisk produkt af høj kvalitet (smag, udseende, sundhed og ernæring).«

På grundlag af de første soltørrede figner i løs vægt har landbrugerne i Cosenza i tidens løb udviklet en lang række sofistikerede produkter.

5.2. Produktets egenart:

Efter endt tørring er »Fichi di Cosenza« runde og fyldige, bløde og elastiske med en farve, der svinger mellem lys gul og lys rav. Det træk, der mest adskiller »Fichi di Cosenza« fra figner af samme sort (Dottato) dyrket uden for Cosenza-området, er frøene, som er små og fine og næsten ikke mærkes ved tykning. Hertil kommer andre fænologiske og organoleptiske egenskaber, herunder især det høje sukkerindhold, den lange holdbarhed og muligheden for at forarbejde disse figner efter mange forskellige traditionelle metoder.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Kvaliteten og egenskaberne ved »Fichi di Cosenza« skyldes først og fremmest de naturlige og menneskelige faktorer i det pågældende område.

Naturlige faktorer

Jorden har en god struktur, hverken leret eller tung, hvilket forhindrer ansamling af stillestående vand og fremmer de bedst mulige fysiologiske betingelser for planterne, hvis blade dermed er mindre udsatte for svampe- og bakterieangreb.

Den stadige og moderate vind, som dæmper den værste hede i sommermånederne, bevirker, at figenens tynde skal ikke udtørres for hurtigt og ikke bliver mørkebrun. Vandets vandring fra det indre af frugten til det ydre af skallen foregår således i en jævnt stigende rytme, hvilket er bestemmende for, at frugtkødets ensartede og bløde konsistens bevares under tørringen, idet fignerne tørrer langsomt hængende på træet (»passuluni«). Dette fænomen har stor betydning for kvaliteten, da det betyder, at producenterne kan høste fignerne på det optimale tidspunkt og forhindre naturligt nedfald, så de ikke udsættes for skadedyr.

Desuden er der kun få vilde figenplanter i Cosenza-området, så befrugtning fra vild figen (kaprifikation) finder ikke sted. Herved kan planternes partenokarpianlæg komme til fuld udfoldelse, hvilket bevirker, at frugtkødet næsten bliver frit for frø, som under alle omstændigheder er små og sterile.

Menneskelige faktorer

Den menneskelige faktor er afgørende for kvaliteten af »Fichi di Cosenza«. Det manuelle arbejde indtager således en vigtig plads i produktionen, og det samme gælder erfaring og sagkundskab, der præger alle produktionsfaserne og resulterer i et produkt af høj kvalitet (præmie — C.U.P.E.C.C., 1936). De manuelle høst- og forarbejdningsoperationer er altid blevet udført af kompetente folk med betydelig »knowhow«, som er givet videre fra generation til generation og med tiden er blevet et værdifuldt aktiv for området. Den lokale erfaring — som er vokset op i årenes løb og til tider endog bevaret som en familiehemmelighed — ligger også til grund for de mange traditionelle produkter, der fremstilles af »Fichi di Cosenza«. Disse produkter, som vidner om den lokale befolknings kreative fantasi, er beskrevet i en række kilder (Casella D. 1933; Casella L.A. 1915; Cerchiara 1933; Jacini 1877; R.E.D.A. 1960; Palopoli 1985). I produktionsområdet for »Fichi di Cosenza« afholdes der mange traditionelle messer og markeder for produktet, bl.a. markedet for San Giuseppe, som er dokumenteret i Cosenza allerede fra midten af det 19. århundrede.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Denne forvaltning har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Fichi di Cosenza« i Gazzetta Ufficiale (det italienske statstidende) nr. 7 af 9. januar 2008.

Varespecifikationen kan ses på webstedet:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.